钦定古今图书集成/明伦汇编/氏族典/第186卷 > 萧遥光
## 钦定古今图书集成/明伦汇编/氏族典/第186卷 > 萧遥光

按《南齐书始安贞王道生传》：“道生子凤，凤子遥光，字
元晖。生有躄疾，太祖谓不堪奉拜祭祀，欲封其弟。世
祖谏，乃以遥光袭爵。初为员外郎，转给事郎，太孙洗
马，转中书郎，豫章内史，不拜。高宗辅政，遥光好天文
候道，密怀规赞。隆昌元年，除骁骑将军、冠军将军、南
东海太守，行南徐州事，仍除南彭城太守。又除辅国”
将军、吴兴太守。高宗废郁林，又除冠军将军、南蛮校
尉、西平中郎长史、南郡太守，并不拜。是时高宗欲即
位，诛赏诸事，唯遥光共谋议。建武元年，以为持节、都
督扬、南徐二州诸军事、前将军、扬州刺史，求解督，见
许。二年，进号抚军将军，加散骑常侍。遥光好吏事，称
为分明，颇多惨害。永泰元年，即本位为大将军。帝不
豫，遥光数入侍疾。帝渐甚，河东王铉等七王一夕见
杀，遥光意也。帝崩，遗诏加遥光侍中、中书令，给扶。永
元元年，即本号开府仪同三司。遥光既辅政，见少主
即位，潜与江祏兄弟谋自树立。弟遥欣在荆楚，拥兵
居上流，密相影响。而遥欣病死，江祏被诛，东昏侯召
遥光入殿，告以祏罪。遥光惧，还省便阳狂号哭，自此
称疾，不复入台。帝诛江祏后，虑遥光不自安，欲转为
司徒，召入喻旨。遥光虑见杀，八月十二日晡时，收集
部曲，欲以“讨刘暄”为名，夜遣数百人破东冶出囚，尚
方取仗。又召骁骑将军垣历生，历生随信便至，劝遥
光令率城内兵夜攻台，辇荻烧城门，遥光意疑不敢
出。天稍晓，遥光戎服出听事，停轝处分，上仗登城行
赏赐。历生复劝出军，遥光不肯望。台内自有变，至日
中，台军围城，遥光遣垣历生从西门出战，台军屡北。
十六日，垣历生从南门出战，因弃槊降曹虎军，虎命
斩之。其晚，台军射火箭烧东北角楼，至夜城溃。遥光
还小斋，帐中著衣帢坐，秉烛自照，令人反拒，斋阁皆
重关，左右并逾屋散出。台军主刘国宝、时当伯等先
入，遥光闻外兵至，吹灭火，扶匐下床。军人排阁入，于
暗中牵出斩首，时年三十二。以江陵公宝览为始安
王，奉靖王后。永元二年，为持节、督湘州辅国将军、湘
州刺史。